Blue Valentine

Blue Valentine είναι αμερικανικό αισθηματικό δράμα παραγωγής 2010 σε σκηνοθεσία Ντέρεκ Σιανφράνς και το σενάριο έγραψε ο ίδιος μαζί με τους Καμί Ντελαβίν και Τζόι Κέρτις. Πρωταγωνιστούν οι Ράιαν Γκόσλινγκ και Μισέλ Γουίλιαμς.

Η ταινία έκανε πρεμιέρα στο Φεστιβάλ του Σάντανς, πήρε πολύ καλές κριτικές και έλαβε δύο υποψηφιότητες για Χρυσή Σφαίρα και μία για Όσκαρ.

 Πλοκή 
Η ταινία απεικονίζει ένα παντρεμένο ζευγάρι, τον Ντιν Περέιρα και τη Σίντι Χέλερ. Με φλάσμπακ πίσω στο χρόνο θα δούμε πως γνωρίστηκαν και έκαναν σχέση και τη διάλυση του γάμου τους αρκετά χρόνια αργότερα.

Ο Ντιν είναι ένας νεαρός που εγκατέλειψε το λύκειο και δουλεύει σε εταιρία μετακόμισης στη Νέα Υόρκη. Η Σίντι σπουδάζει ιατρική, η οποία ζει με τους δυστυχισμένους γονείς της και φροντίζει τη γιαγιά της στη Πενσυλβάνια. Συναντιούνται τυχαία και ερωτεύονται αμέσως. Αποφασίζουν να παντρευτούν όταν η Σίντι ανακαλύπτει ότι είναι έγκυος και το παιδί που περιμένει είναι του πρώην της, Μπόμπι.

Η ιστορία αγάπης τους διακόπτεται από ένα καταστροφικό σαββατοκύριακο λίγο πριν τη λήξη του γάμου τους. Ο Ντιν τώρα βάφει σπίτια ενώ η Σίντι εργάζεται ως νοσοκόμα και μεγαλώνουν την κόρη τους Φράνκι στην αγροτική Πενσυλβάνια. Με την ελπίδα να αναβιώσουν τη σχέση τους ο Ντιν πηγαίνει τη Σίντι σε ένα μοτέλ, αλλά τελικά καταλήγουν να μαλώνουν. Η Σίντι καλείται να δουλέψει νωρίς το επόμενο πρωί και ο Ντιν εμφανίζεται στο νοσοκομείο. Η εμφάνισή του οδηγεί σε μια βίαια φιλονικία που φαίνεται να κάνει το διαζύγιο αναπόφευκτο. Ο Ντιν συμφωνεί να δώσει λίγο χρόνο στη Σίντι και φεύγει. Η κόρη του τρέχει να τον πιάσει ζητώντας του να μείνει. Καθώς η Σίντι πιάνει την κόρη τους, ο Ντιν απομακρύνεται.

 Ηθοποιοί και Χαρακτήρες 
 Ράιαν Γκόσλινγκ στο ρόλο του Ντιν
 Μισέλ Γουίλιαμς στο ρόλο της Σίντι
 Φέιθ Βλάντικα στο ρόλο της Φράνκι
 Τζον Ντόμαν στο ρόλο του Τζέρι
 Μάικ Βόγκελ στο ρόλο του Μπόμπι
 Τζεν Τζόουνς στο ρόλο της Γιαγιάς
 Μέριαν Πλάνκετ στο ρόλο της Γκλέντα
 Τζέιμς Μπενάτι στο ρόλο του Τζέιμι
 Μπάρμπαρα Τόι στο ρόλο της Τζο
 Κάρεϊ Γουέστμπρουκ στο ρόλο του Τσάρλι
 Μπεν Σκένκμαν στο ρόλο του Δρ. Φάινμπεργκ

 Παραγωγή 
Η ταινία είχε αρχικά προγραμματιστεί να γυριστεί την άνοιξη του 2008, αλλά καθυστέρησε λόγω του θανάτου του Χιθ Λέτζερ. Οι παραγωγοί και ο σκηνοθέτης για σεβασμό στο πρόσωπο της Μισέλ Γουίλιαμς, σύντροφος του Λέτζερ και μητέρα της κόρης του Ματίλντα, προτίμησαν να καθυστερήσουν την παραγωγή παρά να δώσουν το ρόλο σε άλλη ηθοποιό.

Τα γυρίσματα είχαν προγραμματιστεί να γίνουν στην Καλιφόρνια, αλλά μεταφέρθηκαν στο Μπρούκλιν και στο Σκράντον της Πενσυλβάνια. Η Γουίλιαμς ήθελε να βρίσκεται κοντά στο σπίτι της στο Μπρούκλιν ώστε να μπορούσε να φροντίζει την κόρη της. Πριν γυρίσουν τη διάλυση του γάμου μεταξύ των δύο χαρακτήρων, οι δύο πρωταγωνιστές Γκόσλινγκ και Γουίλιαμς, πρότειναν να νοικιάσουν ένα σπίτι, να φέρουν τα ρούχα τους και τα υπάρχοντά τους, να πηγαίνουν για ψώνια και να κάνουν πρόβες.

 Box office 
Με προϋπολογισμό 1.000.000 δολάρια, το Blue Valentine έκανε άνοιγμα τριημέρου στην 25η θέση με 193.000 δολάρια. Στο αμερικανικό box office συγκέντρωσε συνολικά 9,7 εκατομμύρια δολάρια ενώ στον υπόλοιπο κόσμο έφτασε τα 5,7 εκατομμύρια δολάρια. Παγκοσμίως απέφερε 15,4 εκατομμύρια δολάρια. Στην Ελλάδα έκοψε 30.800 εισιτήρια.

 Βραβεία & Υποψηφιότητες 
ΟργάνωσηΚατηγορίαΥποψήφιοςΑποτέλεσμα Όσκαρ Α' Γυναικείου Ρόλου  Μισέλ Γουίλιαμς  υποψηφιότηταΧρυσές Σφαίρες Α' Ανδρικού Ρόλου - Δράμα Ράιαν Γκόσλινγκ  υποψηφιότητα Α' Γυναικείου Ρόλου - Δράμα Μισέλ Γουίλιαμς υποψηφιότητα

 Παραπομπές 

 Εξωτερικοί σύνδεσμοι 
 Επίσημη Ιστοσελίδα 
 Blue Valentine στο IMDb

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2010
Κατηγορία:Ταινίες παραγωγής The Weinstein Company
Κατηγορία:Αμερικανικές αισθηματικές δραματικές ταινίες
Κατηγορία:Αγγλόφωνες ταινίες
Κατηγορία:Αμερικανικές ερωτικές ταινίες
Κατηγορία:Ερωτικές αισθηματικές ταινίες
Κατηγορία:Ταινίες γυρισμένες στην Πενσυλβάνια